# Camí de Vera (barri de València)

* Aquest article tracta sobre el barri. Vegeu-ne altres significats a «Camí de Vera».
Camí de Vera és un barri que pertany al districte de Benimaclet de la ciutat de València. Està situat al nord-est de la ciutat i la seua població en 2009 era de 5.689 habitants. Ocupa la zona nord de l'horta de l'antic poble de Benimaclet, actualment urbanitzada parcialment i integrada dins el nucli urbà de la ciutat de València. Té una superfície de 826 metres quadrats.
Limita al nord amb l'horta del terme municipal d'Alboraia, amb el Camí de Farinós i l'antic barranquet del Palmar (actualment canalitzat com a ramal de la séquia de Rascanya) com a frontera natural. A l'est l'autovia V-21 el separa de l'horta de La Carrasca al districte d'Algirós, on està ubicat el Campus de Vera de la Universitat Politècnica de València. Al sud diversos carrers com els del Dr. Vicent Zaragozá, de la Murta o l'avinguda de Valladolid el separen de l'antic nucli urbà de Benimaclet, i a l'oest el carrer d'Emili Baró el separa del barri de Sant Llorenç al districte de Rascanya.

## Nom

Rep el nom del Camí de Vera, antic camí que comunicava el poblat de Benimaclet amb la partida de Vera de l'Horta de València, que històricament ha sigut de major extensió que l'actual barri i es distribuïa entre el terme del municipi veí d'Alboraia i els terrenys que en l'actualitat ocupa el Campus de Vera de la Universitat Politècnica de València.
La partida de Vera era anomenada així degut a la séquia de Vera, antic barranquet procedent de la pedania valenciana de Carpesa i que segons en quin tram és conegut com a barranc de la Font de Carpesa al seu inici, del Palmar al seu segon tram, i de Vera al seu últim tram. Aquest barranc va ser encaixonat i habilitat per a ser utilitzat com a séquia per al reg dels camps aportant aigua de la séquia de Rascanya.

## Elements importants

El major valor del barri del Camí de Vera és el seu paisatge tradicional de l'Horta de València, encara que siga en molta menor extensió que als seus orígens, però manté trams de camins, séquies i camps d'horta.
En l'actualitat és travessat per l'avinguda dels Germans Machado que forma part de la Ronda Nord de València, i en ell es pot trobar el Cementeri de Benimaclet, el camp de futbol de l'Sporting Benimaclet CF, un conjunt d'alqueries al carrer de la Murta i una tradicional i popular orxateria al carrer de Sarcet.
També destaca l'edifici residencial Espai Verd de l'arquitecte Antoni Cortés Ferrando de finals dels anys 80 que destaca per la seua combinació d'edifici vanguardista amb abundant vegetació.

## Transports

L'Estació de Machado de la línia 3 de MetroValencia està situada al nord-oest del barri, just davall el carrer d'Emili Baró.
Les estacions de Vicent Zaragozá i de la Universitat Politècnica de les línies 4 i 6 del tramvia de MetroValencia es troben molt prop del sud del barri.

## Referències

* ↑ «Districte 14. Benimaclet Barri 1. Benimaclet» (en valenciano y español). Oficina d'Estadística. Ajuntament de València, 2009. [Consulta: 17 octubre 2010].
* 1 2 Camins d'Aigua: El patrimoni hidràulic valencià. Vol. 6. Les Séquies de L'Horta Nord de València: Mestalla, Rascanya i Tormos. 2005. Guinot, E. i Selma, S. Ed. Generalitat Valenciana. Conselleria d'Agricultura, Pesca i Alimentació
* ↑ http://www.sostenibleycreativa.es/bioconstruccion-2/espai-verd-innovacnion-y-conciencia/ Arxivat 2012-02-21 a Wayback Machine.

## Enllaços externs

* Plànol de Camí de Vera en la web de l'Ajuntament de València